Source: https://www.riigiteataja.ee/kohtulahendite_liigitus.html?jaotus=juur.206106663.206106667.206109430.206109555.206109573&avatudJaotused=&suletudJaotused=&kokkuvotted=false
Timestamp: 2020-01-24 06:20:38+00:00

Document:
3-1-1-19-12 Riigikohus 18.06.2012
Riigikohtu kriminaalkolleegiumi kogu koosseis ei muuda oma varasemat seisukohta, mille kohaselt on ka teadvalt kuritegelikul teel saadud raha eest ostetud asja või teenuse omandamine käsitatav kriminaalkoodeksi (KrK) §-s 203 sätestatud kuriteo objektiivse külje realiseerimisena (vt RKKKo 3-1-1-42-00, p 5.1). Nimeattud seisukoht kohaldatav ka KarS § 202 puhul. Rahas sisalduv üldine väärtuste ekvivalent annab sellele ühiskonnas toimuvas väärtuste vahetusprotsessis eelisseisundi võrreldes teiste vara liikidega ja seetõttu tuleb seda eelist kaitsta kriminaalõiguslike vahenditega, et takistada kuritegelikul teel saadud raha kiiret muundamist heauskse omandaja varaks. Sularaha on anonüümne ja annab kiire ning lihtsa võimaluse selle vahetamiseks vara vastu kõige laiemas (TsÜS § 66) mõttes, millest tuleneb vajadus lugeda KarS § 202 subjektiks ka isik, kes teadvalt omandab eelkuriteost saadud raha eest vara. Kuna rahal on erinevalt teistest asjadest suur käibevõime ja see on üldine väärtuse ekvivalent, siis täidab KarS § 202 lg-s 1 sätestatud süüteo objektiivse koosseisu ka eelteost pärineva raha eest omandatud asjade omandamine. Teadvalt teise isiku süüteo toimepanemise tulemusena saadud rahaga tehingu teostamisega saadud asja omandamine, hoidmine või turustamine täidab KarS § 202 süüteokoosseisu objektiivsed tunnused.

References: Riigikohus 
 § 202
 § 66
 § 202
 § 202
 § 202